钦定古今图书集成/历象汇编/乾象典/第027卷 > 《历象图说旧本》 > 远近次第图
## 钦定古今图书集成/历象汇编/乾象典/第027卷 > 《历象图说旧本》 > 远近次第图

远近次第图说

“地居天中，与天度相应。七政运行于天之内，去地远
近不同。最近地者月，次日金水次火，次木，次土。”最远
恒星○以行之迟疾挍之，月速日金水迟，火又迟，木
愈迟，土最迟，知弥近则速，弥远则迟也。以象之高下
测之，火退望时，体大光灿，金水退伏，则遂出日下，月
长掩日，是亦其以次而近之证。以理之阴阳推之，火
木土，阳也，在日之外；金水月，阴也，在日之内，有男女
正位之义焉。从前言七政共丽一天，然屈子又云：“圜
则九重，孰营度之？”是必古有其说，而自汉以下失之
也。今《历》言天，与九重说合。盖恒星七政并宗动，故为
九宗。动者，无星之天，一气旋运，而为众动之宗者也。
所以知有此天者，此天枢纽系于太虚，万古不移。而
恒星，天之极星，则去枢纽之不动者，较古以渐而远。
二十八舍，经纬因之，亦有古今之异，则是恒星自为
一天，在此天之下，与七政同也。然此天者，外贯轴于
太虚，而内根极于坤厚，所以日月星辰，潜移嘿运，而
两极之在地平者，无今古之殊观，足以悟其表里之
相应矣○。朱子云：“《离骚注》解云‘有九天’。据某观之，只
是九重。盖天运行有许多重数在内者较缓，至第九
重则转得愈紧矣。地在中央不动，不是在下。天包乎
地，其气极急，形气相催，紧束而成体，但中间之气稍
宽，所以容得许多品物也。”又曰：“蔡季通欲先论天行，
次及七政，此犹未善。要当先论太虚，以见三百六十
馀度一一定位，然后论天行以见天度加损虚度之
岁分。岁分既定，然后七政乃可齐尔○。”按：朱子与横
渠皆主左旋之说，惟动天旋急，故近之者速，远之者
迟，愈远则愈迟，与前东行迟速之序正相反也。历家
取筹筭之便，儒者求义理之通，譬如一盆之水，急旋
其边，则近边者极速，向内者渐迟，中间沙土聚而不
动，是为地体矣。况以前阴阳之理推之，日以外属阳，
阳者动，故行速以从天；日以内属阴，阴者静，故行迟
以应地。是尤理之无可疑者。所谓天度加损虚度之
岁分，尤与今恒星东行之说相似。

本天高卑图说

七政各有本天，而本天各有高卑，不以地心为心。“七
政之行，在最高则远地，视径小，觉行迟，其差为朒；在
最卑则近地视径大，觉行速，其差为脁○。”天有九重，
故七政各有本天。然惟恒星以地心为心，七政之天
则不以地心为心者，因其有大小迟疾，知其有高卑；
因其有高卑，知其不以地为心也。然用高卑之说，则
本天之行，即七政之行。但月、五星为日所掣，转生次
轮，而无所谓小轮者。不用高卑之说，则有小轮，又有次轮，详见下章○。日行有盈缩，古法缩历起夏至，盈
历起冬至，即以二至为盈缩之端而已。新法则极盈
极缩，不必定于二至之度，而岁有不同。且曰：“日行原
无盈缩，人视之有盈缩尔。行最高，则离地远而见其
度小，是以谓之缩也；行最卑则离地近而见其度大，
是以谓之盈也。”又曰：“上古最高在夏至前，今在夏至
后。”由其说考之，郭太史作历时，最高约与夏至同度，
今定在夏至后七度，是其每岁移动之验也。盖日之
盈缩，月之迟疾，今统谓之高卑视差。月行迟历为月
孛者，月之最高处也。而月“孛一周行三度馀，则日之
最高，安得定而不移乎？但月孛之行也速，而日高之
动也微，约六七十年而始行一度，故古来推筭者未
之觉。以理揆之，则月孛周天，日高之行，亦应周天，特
其数在千万年之后，未可以意断尔。”五星之理亦然
○。《授时历》立为岁分消长之法，谓上溯往古，百年长
一；下推将来，百年消一。然自《授时》后至今，实测岁分，
不惟无消而反长矣。论者皆莫能明其故，惟梅定九
以为根在最高之行，其说曰：“《授时》立法之时，最高卑
正与二至同度，而前此则在至前，后此则在至后。岂
非高冲渐近冬至，而岁馀渐消，及其过冬至而东又
复渐长乎？”然梅子之论，止于此而不察言之。余谓凡
稽岁实者，始冬至，终冬至，故消长皆以冬至一日言
之。若以全岁除补，则无消长也。盖是日也，日行最卑，
故最速，最速故其景周也，不待刻分之满也。据此日
以总全岁，则若岁分之极消焉尔。其前者向乎此为
渐消，后者过乎此又渐长，理势然矣。郭太史见往古
之递消，而不察其端，故谓消分往而不复。又幸其时
适为消极也，因而复长，以使后人得知其误而求其
说。假设岁实而起夏至，吾知极消者，必为极长矣。故
曰：“以全岁除补，而初无消长也○。”《最高》所以有行者，
缘轮心之东行已周，而轮周之西转未周也。盖心虽
为轮之枢机，然心小而轮大，故运动之势，中外略不
相权。而枢机之发，迟速微不相应。月孛之行最速者，
以月行最速也。月行之速，即轮心之速。轮心之东行
速，则轮周之西转有不能追者，而反觉其东去也多
矣。

七政本轮图说

以本天高卑求朒朓，谓之《不同心圈》。〈前图〉本轮者，有小
轮在本天之周，而七政行其上。小轮之上半高于本
天，下半卑于本天，人自地视之，则成不同心之圈矣。
七政“本天”皆右移，而七政在本轮周左旋，故下半速
而上半迟○。此说则七政本天，皆以地心为心，其所
以有高卑者，小轮之上下为之也。

高卑《本轮，异名同理图》说。

月中距天，以地为心，本轮心乙行其上，月又行于本
轮之上，月自轮顶最高，子左旋行至丑，轮心，乙亦右
移至丁，月行至本轮底，辰为最卑。心亦至庚，月行本
轮，满一周复至子，心，亦行中距，满一周复至乙，以轮
心右移之速，能使轮周上月行之度变为不同心之
象。日、五星并同○七政，本轮周左旋之度，与轮心在
本天周右移之度皆同数。轮心自本天最高右移一
度，七政在轮周亦自小轮之最高左旋一度。若以一
线联其环行之迹，则成大圈，而与地不同心，故曰“异
名同理○。”二者法则同归，而理以本轮为确。盖地在
天中不动，与太虚相应，七政无与地不同心之理，故
七政之天皆同心也。其行于本天而成轮象者，逐动
天之行势使然也。天圆而动，日月五星亦圆而动。论
者喻之盘之珠丸，虽随盘转，而又自生环绕之形。又
喻之水之漩涡，虽逐水流，而又自作回旋之势。既有
环绕、回旋，则其形势，或高或下，而似与地不同心矣